題靈巖
作者：鮮于侁
朝代：宋

paragraphs: 馬煩箠策車馳轂，終歲塵勞常碌碌。
喜聞巖寺在山中，路轉清溪入幽谷。
乍行山口疑洞天，窮深一上翻平田。
千層臺殿隱林木，四面石壁生雲煙。
山僧迎門笑相揖，爲立場祖師存德迹。
屈指于今八百年，已在西來達摩前。
鶴鳴飛止黄金地，錫杖湧起清涼泉。
境稱尚絕名天下，天台石橋乃其亞。
千峰不改歲寒時，一水最憐秋月夜。
半生遊學頗艱辛，且向空山老此身。
也知方丈安禪處，解笑東西南北人。